Ro terremoto de Lisboña

Opera letiaia (sonetto) in zeneise de Steva De Franchi.

 Sciù ra destruçion de Lisboña per ro terremoto seguio l'anno 1755 
Moeuran ri regni e moeuran re çittæ,
finiscian re grandeççe in pûra e in zetto.
Ro passaggê stupisce e dixe: - Ond'étto
ti, che t'eri dro mondo uña meitæ?

Ri superbi palaçii, e re contræ,
ri sûoî dro Scultô, de l'Architetto,
dond'ælan? Che peccao! Son lì à macchetto,
reversi in re roviñe e sotterræ!

Steva, quest'è ro caxo de Lisboña.
Ri anni crescian. Pensa à ri caxi toeu,
che per l'urtimo scrollo ogn'ora è boña.

Ti me diræ, che Dio sarvi o ne voeu,
ch'o l'ha re braççe averte, e ch'o perdoña,
ma pensa che l'è giusto e che se moeu. 

Categorîa:Conponiménti in lìgure